บจ.กำไร-ลงทุนเพิ่ม
KBSขยายโรงไฟฟ้าอีกเท่าตัว STECDIMETผลงานแจ่มขึ้น
13 ก.พ. 2555

KBSขยายโรงไฟฟ้าอีกเท่าตัว STECDIMETผลงานแจ่มขึ้น
บริษัทไทยดูดีขึ้น น้ำตาลครบุรี เล็งเพิ่มขนาดโรงไฟฟ้ากว่าเท่าตัวเป็น 20 เมกะวัตต์ ซิโนไทย ไดเมท อวดกำไรสูงขึ้น
นายอิสสระ ถวิลเติมทรัพย์ กรรมการบริษัท น้ำตาลครบุรี (KBS) เปิดเผยว่า บริษัทอยู่ระหว่างศึกษาเพิ่มขนาดโรงไฟฟ้าเพื่อขยายจาก 5 เมกะวัตต์ เป็น 20 เมกะวัตต์ จากแผนเดิมจะเพิ่มเป็น 810 เมกะวัตต์ เพราะมีปริมาณกากอ้อยมากพอ โดยคาดว่าจะหาข้อสรุปได้เดือน พ.ค.ปีนี้ และต้องเพิ่มเงินลงทุนจาก 500 ล้านบาท เป็นไม่เกิน 2,000 ล้านบาท
“บริษัทลงทุนเพิ่มขึ้นได้โดยไม่มีการเพิ่มทุนเพราะเงินสดมีมาก และคาดว่าจะทำให้สัดส่วนหนี้สินต่อทุนเพิ่มจาก 0.6 เท่า เป็นไม่เกิน 1 เท่า” นายอิสสระ กล่าว
บริษัทได้ปรับงบการเงินใหม่ให้ตรงกับปีปฏิทินที่อาจทำให้บริษัทลดอัตราภาษีนิติบุคคลเหลือ 23% ตั้งแต่เดือน ม.ค. 2555 เป็นต้นไป แต่ต้องรอตีความจากกรมสรรพากรอีกครั้ง
ดังนั้น ในปีนี้บริษัทตั้งเป้ารายได้ขยายตัวประมาณ 57% จากปี 2554 และอัตรากำไรสุทธิใกล้เคียงปีก่อนที่ 13% เนื่องจากการปรับปรุงเครื่องจักรและได้ปรับชุดลูกหีบใหม่ทำให้ปริมาณการผลิตน้ำตาลทรายมากขึ้น โดยน้ำตาลทรายขาวรีไฟน์เพิ่มขึ้นเป็น 1,200 ตันต่อวัน จากเดิม 1,000 ตันต่อวัน และการสกัดก็ดีขึ้นทำให้อัตราผลตอบแทนน้ำตาลดีขึ้นจาก 102.5% มาอยู่ที่ 104%
ปีนี้คาดว่าจะมีอ้อยเข้าหีบประมาณ 2.8 ล้านตัน ใกล้เคียงปีก่อน ทำให้กำลังการผลิตเพิ่มเป็น 2.3 หมื่นตันอ้อยต่อวัน จากปีก่อน 2.1 หมื่นตันอ้อยต่อวัน โดยในจำนวนนี้ 90% ขายล่วงหน้าที่ราคา 24.75 เซนต์ต่อปอนด์ มากกว่าปีก่อนที่ราคาเฉลี่ย 22.50 เซนต์ต่อปอนด์ และกำลังการผลิตปี 2556 ที่ 2.5 หมื่นตันอ้อยต่อวัน ขายล่วงหน้าไปแล้ว 15% ที่ราคา 24.50 เซนต์ต่อปอนด์ สำหรับแนวโน้มราคาอ้อยยังมีทิศทางดีต่อเนื่อง
ด้านบริษัท ซิโนไทย เอ็นจีเนียริ่งแอนด์คอนสตรัคชั่น (STEC) มีกำไรสุทธิ 903.50 ล้านบาท คิดเป็นกำไรหุ้นละ 0.76 บาทในปี 2554 เพิ่มขึ้น 459.74 ล้านบาท หรือ 103.60% เทียบกับปี 2553 เฉพาะไตรมาส 4 ปี 2554 มีกำไรสุทธิ 239.20 ล้านบาท ลดลงประมาณ 13% เทียบกับไตรมาส 3 ที่มีกำไรสุทธิ 276.83 ล้านบาท
นายวรพันธ์ ช้อนทอง กรรมการ STEC กล่าวว่า สาเหตุที่มีกำไรสุทธิดีขึ้นเกิดจากกำไรขั้นต้นรวมปี 2554 จำนวนเงิน 1,231.80 ล้านบาท เพิ่มขึ้นจากปีก่อน 371.88 ล้านบาท คิดเป็น 43.24% เพราะมีรายได้จากงานก่อสร้างเพิ่มขึ้นและมีรายได้ของโครงการที่มีอัตรากำไรขั้นต้นสูงมากขึ้น
ขณะเดียวกัน ยังมีส่วนแบ่งกำไรจากเงินลงทุนในบริษัทร่วมจำนวน 22.66 ล้านบาท ในขณะที่งวดเดียวกันของปีก่อนรับรู้ส่วนแบ่งขาดทุน 32.77 ล้านบาท
บริษัท ไดเมท (สยาม) หรือ DIMET พลิกมีกำไรสุทธิ 0.88 ล้านบาทในไตรมาส 2 สิ้นสุดวันที่ 31 ธ.ค. 2554 เทียบกับขาดทุนสุทธิ 2.54 ล้านบาท เนื่องจากรายได้รวมเพิ่มขึ้น 19.96% จาก 90.11 ล้านบาท เป็น 108.10 ล้านบาท ส่งผลให้รวม 6 เดือนขาดทุนเพียง 0.48 ล้านบาท ลดลงจากขาดทุนสุทธิ 1.54 ล้านบาท
อย่างไรก็ตาม บริษัทที่เกี่ยวเนื่องกับอุตสาหกรรมรถยนต์ อาทิ บริษัท ไทยสแตนเลย์การไฟฟ้า (STANLEY) ในไตรมาส 3 สิ้นสุดวันที่ 31 ธ.ค. 2554 ขาดทุนสุทธิหนักถึง 366.91 ล้านบาท ทำให้ 6 เดือนมีกำไรสุทธิเหลือเพียง 308.86 ล้านบาท หรือ 4.03 บาทต่อหุ้น รูดลงแรงเมื่อเทียบกับระยะเดียวกันปีก่อนกำไรสุทธิ 1,074.23 ล้านบาท คิดเป็นกำไรหุ้นละ 14.02 บาท
สำหรับเหตุเพลิงไหม้โรงงานที่ จ.สมุทรสาคร ของบริษัท ไทยยูเนี่ยน โฟรเซ่น โปรดักส์ (TUF) ในช่วงเวลา 11.00 น.ของวันที่ 11 ก.พ.ที่ผ่านมา นายธีรพงศ์ จันศิริ ประธานกรรมการบริหาร TUF กล่าวว่า เหตุเพลิงไหม้เฉพาะส่วนผลิตกุ้ง โดยจะโยกย้ายพนักงานโรงกุ้งประมาณ 2,100 คน ให้ไปทำงานในส่วนการผลิตอื่นๆ ที่ไม่ได้รับผลกระทบแต่อย่างใด
สาเหตุของเพลิงไหม้และมูลค่าความเสียหายอยู่ระหว่างการตรวจสอบ และมีการทำประกันไว้เต็มมูลค่า ครอบคลุมทั้งสินค้าและทรัพย์สิน